壽家君克堂先生
作者：包恢
朝代：宋

paragraphs: 良月四之日，景物何多奇。
露洗宇四靜，月抹天一涯。
景星助月夜，光入清溪湄。
奎星照江南，人文良在茲。
昔爲西長庚，夢與斯人期。
今爲南極老，微雲淡龐眉。
際此小春日，勝彼芳春時。
桃梅妙生意，微吐三五枝。
野垂黄金穟，人飽白玉粢。
芙容花成城，拔然凌霜姿。
暮開紅菡萏，朝發白蜀葵。
菊見正中色，瀟然疎竹籬。
不共衆芳競，獨與晚歲宜。
時異物孤特，人生復何疑。
我翁在物表，清吟徹骨肌。
不以世間利，容易得涴伊。
今年七十二，浩然元不衰。
孤坐小閣上，臺融融熙熙。
布衾紙帳間，瑩若冰雪姿。
自從知止後，何思復何爲。
但願主益聖，比肩皆臯夔。
東南盛仁氣，不戰屈四夷。
豐穰歲相似，赤子無啼饑。
得老太平世，仁壽非吾私。
負暄娛愛日，煮芹甘如飴。
無妄漫微疾，勿藥喜自隨。
近談小命者，嘗以行年推。
盛言天河水，一氣木主治。
後來年尚多，康强被春祺。
兒曹心自喜，何幸如君詞。
只今介翁壽，數尚踰期頤。
一百三四十，太古常不離。
拜手稽首願，永庇兒輩癡。